Poskantoor weer op rand van ineenstorting(Argieffoto) Bankrotskap staar die Suid-Afrikaanse Poskantoor (Sapo) in die gesig ondanks die R8 miljard wat hy sedert 2014 ontvang het. Berigte het aan die lig gekom dat die poskantoor weer agterstallig is met pos, huurgeld en die betaling van verskaffers. Die DA sê eienaars van geboue wat deur die poskantoor gehuur word, word nie betaal nie en daar is berigte dat die poskantoor huurgeld skuld wat langer as 120 dae agterstallig is. Die poskantoor begin selfs ook van sy grond en eiendom verkoop. Rekenaarstelsels, waaronder die noodsaaklike aanlyn opspoordiens, is wanfunksioneel en dus het kliënte geen idee van die status van hul pakkies of pos nie – geregistreer of nié. Die DA sê die poskantoor se webwerf wys mooi prentjies, eerder as dat dit ŉ nuttige sakehulpmiddel is. “Met dié dat die poskantoor geen verdere finansiering kry nie en die uitgawes baie hoër as die inkomste is, benut hy die enigste manier om kop bo water te hou, naamlik om betalings aan krediteure te staak,” sê Cameron McKenzie, die DA se woordvoerder oor kommunikasie en digitale tegnologie. In ŉ hofuitspraak verlede jaar het dit aan die lig gekom dat die poskantoor op 31 Julie verlede jaar byna R1,06 miljard verloor het. “Dit is ook geen verrassing dat die DA verneem het van die bedanking van die onlangs aangestelde Khathutshelo Ramukumba nie – skaars twee maande nadat sy as finansiële hoof aangestel is.” Volgens die DA is Covid-19-protokol ook nie ingestel nie, veral gedurende die spitstye wanneer mense maatskaplike toelae by die poskantoor gaan haal. “Die poskantoor is ŉ noodsaaklike reddingsboei – met die grootste voetspoor in die land – met die buitewêreld en vir mense in landelike en afgeleë gebiede. As hy gered moet word, moet die regering ophou praat oor openbare én private vennootskappe en dit in werking begin stel. “Vir ŉ bedrewe operateur met kapitaal om te belê kan die poskantoor slaag. Gedeeltelike of algehele privatisering is die enigste alternatief vir bankrotskap.” Volgens McKenzie het die departement van kommunikasie ŉ nuwe minister nodig en die poskantoor ŉ nuwe eienaar.